సవారి (2020 సినిమా)

సవారి 2020, ఫిబ్రవరి 7న విడుదలైన తెలుగు చలనచిత్రం. కాల్వ నరసింహస్వామి ప్రొడక్షన్స్ పతాకంపై సంతోష్ మోత్కూరి, నిషాంక్ రెడ్డి కుదితి నిర్మాణ సారథ్యంలో సాహిత్ మోత్కూరి దర్శకత్వం వహించిన ఈ చిత్రంలో నందు, ప్రియాంక శర్మ, శ్రీకాంత్ రెడ్డి, శివకుమార్ తదితరులు నటించగా, శేఖర్ చంద్ర సంగీతం అందించాడు.

కథా నేపథ్యం 
రాజు (నందు), త‌న‌కు ప్రాణమైన బాద్ షా అనే గుర్రంతో బ‌స్తీలో నివసిస్తుంటాడు. ఆ గుర్రంపై స‌వారీకి తిప్పుతూ డ‌బ్బులు సంపాదిస్తుంటాడు. అయితే ఆ గుర్రానికి గుండె జ‌బ్బు రావడంతో అందుకు సంబంధించిన ఆపరేష‌న్ చేయాల్సివ‌స్తుంది. అందుకోస‌మే డ‌బ్బు సంపాదిస్తుంటాడు. మ‌రోవైపు భాగీ (ప్రియాంకా శ‌ర్మ‌) అనే గొప్పింటి అమ్మాయితో ప్రేమ‌లో ప‌డ‌తాడు. అయితే స‌డ‌న్‌గా ఓరోజు బాద్ షా మాయం అయిపోతుంది. ఆ గుర్రం కోసం పిచ్చోడిలా తిరుగుతుంటాడు. ఆ గుర్రం ఏమైంది? భాగీతో ప్రేమాయ‌ణం ఎన్ని మ‌లుపులు తిరిగిందనేది మిగతా కథ.

నటవర్గం 
 నందు (రాజు)
 ప్రియాంక శర్మ (భాగీ)
 గుర్రం (బాద్ షా)
 శివ కుమార్ (శాండీ) 
 శ్రీకాంత్ రెడ్డి గంట (కాశీ)

సాంకేతికవర్గం 
 రచన, దర్శకత్వం: సాహిత్ మోత్కూరి
 నిర్మాణం: సంతోష్ మోత్కురి, నిశాంక్ రెడ్డి కుడితి
 సంగీతం: శేఖర్ చంద్ర
 సినిమాటోగ్రఫీ: మొనీష్ భూపతిరాజు
 కూర్పు: సంతోష్ మేనం
 నిర్మాణ సంస్థ: కాల్వ నరసింహస్వామి ప్రొడక్షన్స్

నిర్మాణం 
ఈ చిత్రానికి నూతన దర్శకుడు సాహిత్ మోత్కూరి దర్శకత్వం వహిస్తాడని ప్రకటించారు. రష్మి గౌతమ్ ప్రధాన పాత్రలో, ప్రశాంత్ ఆర్ విహారీ సంగీతంలో ఈ సినిమా రూపొందుతున్నట్లు మొదట ప్రకటించారు; అయితే, ఆ వార్తలు అబద్ధమని తేలింది. ఈ చిత్రంలోని ప్రధాన పాత్రలలో గుర్రం, నందు, ప్రియాంక శర్మలు నటించారు. ఈ చిత్రంలో మురికివాడకు చెందిన వ్యక్తిగా నందు నటించాడు.

పాటలు 
ఈ చిత్రానికి పాటలను శేఖర్ చంద్ర సంగీతం అందించాడు. "నీ కన్నులు"  అనే పాట 2019 అక్టోబరు నెలలో విడుదలైంది. పూర్ణాచారి రాసిన "ఉండిపోవా నువ్విలా" పాట విడుదలైన తర్వాత అందరిని అలరించింది.

విడుదల 
ఈ చిత్రం 2020, ఫిబ్రవరి 7న విడుదలైంది. "సినిమాలోని డ్రామా సరిగా లేదు" అని ఫిల్మ్ కంపానియన్ రాసింది. టైమ్స్ ఆఫ్ ఇండియా ఈ చిత్రానికి 2.5 రేటింగ్ ఇచ్చింది. "ఈ చిత్రం అంతగా నచ్చకపోయినా ముఖం మీద చిరునవ్వు తెప్పిస్తుంది" అని పేర్కొంది.

మూలాలు

ఇతర లంకెలు 

2020 తెలుగు సినిమాలు
తెలుగు ప్రేమకథ చిత్రాలు